Id-Direttiva tal-Kummissjoni 94/38/KE
tas-26 ta' Lulju 1994
li temenda l-Annessi Ċ u D tad-Direttiva tal-Kunsill 92/51/KEE dwar it-tieni sistema ġenerali għar-rikonoxximent ta' l-edukazzjoni u t-taħriġ professjonali sabiex tissuplimenta d-Direttiva 89/48/KEE
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/51/KEE tat-18 ta' Ġunju 1992 dwar it-tieni sistema ġenerali għar-rikonoxximent ta' l-edukazzjoni u t-taħriġ professjonali sabiex tissuplementa d-Direttiva 89/48/KEE [1], u partikolarment l-Artikolu 15 tagħha,
Billi, meta wieħed jeżamina talba rraġunata għaż-żieda ta' kors ta' l-edukazzjoni jew tat-taħriġ mal-lista fl-Anness Ċ jew D jew għat-tneħħija ta' kors bħal dan minn dawk l-Annessi, il-Kummissjoni, bis-saħħa ta' l-Artikolu 15(2) tad-Direttiva 92/51/KEE, hija meħtieġa li tivverifika partikolarment jekk il-kwalifika li tirriżulta mill-kors tagħtix lid-detentur livell ta' edukazzjoni jew taħriġ professjonali ta' livell għoli ta' paragun mal-kors post-sekondarju li hemm referenza għalih fil-punt (i) tat-tieni subinċiż ta' l-ewwel sottoparagrafu ta' l-Artikolu 1(a), u livell simili ta' responsabbiltà u attività;
Billi l-Gvern Ġermaniż għamel talbiet irraġunati għall-emendar ta' l-Annessi Ċ u D tad-Direttiva u l-Gvern Taljan għamel talba rraġunata għall-emendar ta' l-Anness Ċ;
Billi, partikolarment, ir-referenza għat-titolu professjonali tal-fiżjoterapista ("Krankengymnast(in)") fil-Ġermanja trid tiġi emendata insegwitu ta' bidla fil-liġi nazzjonali li introduċiet titolu professjonali mingħajr, madankollu, ma bidlet l-istruttura ta' l-edukazzjoni u t-taħriġ professjonali;
Billi, partikolarment, il-korsijiet ta' taħriġ li għandhom jiżdiedu mal-lista fl-Anness Ċ fir-rigward tal-Ġermanja għandhom l-istess struttura bħal dawk diġà mniżżla, fir-rigward tal-Ġermanja, l-Italja u l-Lussemburgu, fil-punt 1 ("Korsijiet ta taħriġ paramediku u tal-kura tat-tfal") f'dak l-Anness;
Billi l-Italja biddlet il-korsijiet ta' taħriġ u edukazzjoni tagħha għall-kontabili ("regioniere") u għall-esperti tal-kontabilità ("perito commerciale"), bir-riżultat li dawk il-korsijiet issa jidħlu taħt id-Direttiva tal-Kunsill 89/48/KEE [2]; billi, fil-każ ta' konsulenti tax-xogħol ("consulenti del lavoro"), il-kors ta' l-edukazzjoni u t-taħriġ kopert mid-Direttiva 89/48/KEE issa huwa l-forma prinċipali ta' edukazzjoni u taħriġ għall-professjoni kkonċernata; billi, skond dan, il-korsijiet ta' l-edukazzjoni u t-taħriġ għal dawk iż-żewġ professjonijiet m'għandhomx aktar jibqgħu inklużi fl-Anness Ċ, peress li d-detenturi tal-kwalifiki koperti mid-Direttiva 92/51/KEE jistgħu, permezz ta' l-Artikolu 1(a) tad-Direttiva 89/48/KEE, japplikaw sabiex jiġu ttrattati bl-istess mod;
Billi skond l-Artikolu 2 tad-Direttiva 92/51/KEE id-dispożizzjonijiet ta' dik id-Direttiva m' humiex applikabbli għall-attivitajiet koperti minn xi waħda mid-Direttivi mniżżla fl-Anness tagħha, inklużi d-Direttivi li saru applikabbli għas-segwiment bħala persuna mpjegata ta' l-attivitajiet imniżżla fl-Anness B, anke jekk ċittadin ta' Stat Membru jkun temm wieħed mill-"korsijiet li għandhom struttura speċjali" msemmija fl-Anness D;
Billi, partikolarment, il-korsijiet ta' taħriġ li għandhom jiżdiedu mal-lista fl-Anness D fir-rigward tal-Ġermanja huma simili fl-istruttura għal ċerti korsijiet ta' taħriġ fl-Anness Ċ u invarjabilment fihom tul totali ta' 13 il-sena jew aktar, inklużi t-tliet snin jew aktar ta' taħriġ vokazzjonali;
Billi, skond l-Artikolu 17(2) tad-Direttiva 92/51/KEE u sabiex titkabbar l-effettività tas-sistema ġenerali, dawk l-Istati Membri li l-korsijiet ta' edukazzjoni u taħriġ tagħhom huma mniżżla fl-Anness D għandhom jibagħtu lista tad-diplomi kkonċernati lill-Kummissjoni;
Billi, sabiex l-Annessi jsiru aktar faċli biex jinqraw, il-listi kif emendati għandhom jiġu ppubblikati;
Billi l-miżuri pprovduti f'din id-Direttiva huma skond l-opinjoni mogħtija mill-Kumitat stabbilit mill-Artikolu 15 tad-Direttiva 92/51/KEE,
ADOTTAT DIN ID-DIRETTIVA:
L-Artikolu 1
Permezz ta' dawn l-Annessi Ċ u D għad-Direttiva 92/51/KEE qed jiġu emendati kif jidher fl-Anness I hawnhekk.
L-Artikolu 2
Il-listi emendati tal-korsijiet ta' l-edukazzjoni u t-taħriġ li jidhru fl-Annessi Ċ u D tad-Direttiva 92/51/KEE huma murija fl-Anness II għal din id-Direttiva.
L-Artikolu 3
1. L-Istati Membri għandhom jadottaw il-liġijiet, ir-regolamenti u d-dispożizzjonijiet amministrattivi meħtieġa sabiex huma ikunu konformi ma din id-Direttiva qabel l-1 ta' Ottubru 1987. Huma għandhom jinfurmaw lill-Kummissjoni immedjatament b'dan.
Meta l-Istati Membri jadottaw dawn id-dispożizzjonijiet, dawn għandhom jkun fihom referenza għal din id-Direttiva jew għandhom ikunu akkumpanjati minn din ir-referenza fiż-żmien tal-pubblikazzjoni uffiċjali tagħhom. Il-proċedura għal din ir-referenza għandha tiġi adottata mill-Istati Membri.
2. L-Istati Membri għandhom jikkomunikaw lejn il-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fil-qasam irregolat minn din id-Direttiva.
L-Artikolu 4
Din id-Direttiva għandha tidħol fis-seħħ fl-20 ġurnata wara li tkun ippubblikata fil-Ġurnal Uffiċjali tal-Komunitajiet Ewropej.
Magħmula fi Brussel, fis-26 ta' Lulju 1994.